Document ID: 32009D0180

ΑΠΌΦΑΣΗ ΤΗΣ ΕΠΙΤΡΟΠΉΣ
της 11ης Μαρτίου 2009
για τη δημοσίευση με περιορισμό των στοιχείων του προτύπου EN 12312-9:2005 «Εξοπλισμός επίγειας εξυπηρέτησης αεροσκαφών - Ειδικές απαιτήσεις - Μέρος 9: Φορτωτές εμπορευματοκιβωτίων/παλετών» σύμφωνα με την οδηγία 98/37/ΕΚ του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2009) 1551]
(Κείμενο που παρουσιάζει ενδιαφέρον για τον ΕΟΧ)
(2009/180/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 98/37/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την προσέγγιση των νομοθεσιών των κρατών μελών σχετικά με τις μηχανές (1), και ιδίως το άρθρο 6 παράγραφος 1,
τη γνώμη της μόνιμης επιτροπής που συστάθηκε βάσει του άρθρου 5 της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών και των κανόνων σχετικά με τις υπηρεσίες της κοινωνίας της πληροφορίας (2),
Εκτιμώντας τα ακόλουθα:
(1)
Όταν ένα εθνικό πρότυπο, που αποτελεί μεταφορά εναρμονισμένου προτύπου του οποίου τα στοιχεία έχουν δημοσιευτεί στην Επίσημη Εφημερίδα της Ευρωπαϊκής Ένωσης, καλύπτει μία ή περισσότερες βασικές απαιτήσεις ασφάλειας και υγείας, όπως ορίζονται στο παράρτημα Ι της οδηγίας 98/37/ΕΚ, η μηχανή που έχει κατασκευαστεί σύμφωνα με το εν λόγω πρότυπο θεωρείται ότι τηρεί τις εν λόγω βασικές απαιτήσεις.
(2)
Σύμφωνα με το άρθρο 6 παράγραφος 1 της οδηγίας 98/37/ΕΚ, η Γαλλία υπέβαλε επίσημη ένσταση όσον αφορά το πρότυπο EN 12312-9:2005, «Εξοπλισμός επίγειας υποστήριξης αεροσκαφών - Ειδικές απαιτήσεις - Μέρος 9: Φορτωτές εμπορευματοκιβωτίων/παλετών» που εγκρίθηκε από την ευρωπαϊκή επιτροπή τυποποίησης (CEN) στις 21 Μαρτίου 2005, τα στοιχεία του οποίου δημοσιεύτηκαν στην Επίσημη Εφημερίδα της Ευρωπαϊκής Ένωσης (3).
(3)
Ένας από τους κύριους κινδύνους που συνδέονται με τους φορτωτές εμπορευματοκιβωτίων και παλετών αεροδρομίου είναι ο κίνδυνος πτώσης από την ανυψωμένη θέση χειρισμού και από άλλες θέσεις στις οποίες έχουν πρόσβαση οι χειριστές κατά τη θέση σε λειτουργία των θυρών του διαμερίσματος φορτίου και κατά τη διακίνηση των φορτίων. Τα μέσα προστασίας από τον εν λόγω κίνδυνο πρέπει να είναι αποτελεσματικά και ταυτόχρονα να αρμόζουν στο σχήμα του αεροσκάφους και να μην προκαλούν βλάβες στο αεροσκάφος.
(4)
Ύστερα από εξέταση του προτύπου EN 12312-9:2005, η Επιτροπή διαπίστωσε ότι δεν ανταποκρίνεται στη βασική απαίτηση υγείας και ασφάλειας 1.5.15 του παραρτήματος I της οδηγίας 98/37/ΕΚ σχετικά με τον κίνδυνο ολίσθησης, παραπατήματος ή πτώσης, σε συνδυασμό με τη βασική απαίτηση υγείας 1.1.2 (β) του εν λόγω παραρτήματος σχετικά με τις αρχές ενσωμάτωσης της ασφάλειας. Ιδίως, η ρήτρα 5.6 του προτύπου «σύνθλιψη, διάτμηση και πτώση», δεν περιέχει προδιαγραφές για την επιλογή, το σχεδιασμό, την τοποθέτηση και την κατασκευή των μέσων που πρέπει να χρησιμοποιούνται για την προστασία κατά της πτώσης από τους φορτωτές εμπορευματοκιβωτίων και παλετών αλλά αναφέρεται μόνον στις γενικές προδιαγραφές του προτύπου EN 1915-1:2001, «Εξοπλισμός επίγειας εξυπηρέτησης αεροσκαφών - Γενικές απαιτήσεις - Μέρος 1: Βασικές απαιτήσεις ασφαλείας» που περιγράφουν τους διάφορους τύπους προστασίας που μπορούν να χρησιμοποιηθούν.
(5)
Για λόγους ασφάλειας και νομικής βεβαιότητας, η δημοσίευση των στοιχείων του προτύπου EN 12312-9:2005 στην Επίσημη Εφημερίδα της Ευρωπαϊκής Ένωσης πρέπει συνεπώς να συνοδεύεται από τη δέουσα προειδοποίηση.
(6)
Τα κράτη μέλη πρέπει να προσθέσουν την ίδια προειδοποίηση στα εθνικά τους πρότυπα με τα οποία μεταφέρεται το πρότυπο EN 12312-9:2005,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η δημοσίευση στην Επίσημη Εφημερίδα της Ευρωπαϊκής Ένωσης των στοιχείων του προτύπου EN 12312-9:2005 «Εξοπλισμός επίγειας εξυπηρέτησης αεροσκαφών - Ειδικές απαιτήσεις - Μέρος 9: Φορτωτές εμπορευματοκιβωτίων/παλετών» είναι όπως ορίζεται στο παράρτημα.
Άρθρο 2
Όταν τα κράτη μέλη, κατ’ εφαρμογή του άρθρου 5 παράγραφος 2 της οδηγίας 98/37/ΕΚ, δημοσιεύουν τα στοιχεία των εθνικών προτύπων που μεταφέρουν το εναρμονισμένο πρότυπο EN 12312-9:2005, προσθέτουν στη δημοσίευση αυτή την ίδια προειδοποίηση με εκείνη που προβλέπεται στο παράρτημα της παρούσας απόφασης.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 11 Μαρτίου 2009.

Labels: 7
12
8
3